Әтнә районы үзәкләшкән китапханәләр системасы

2 нче номерлы филиалы

Олы Бәрәзә авылы китапханәсе

2013 нче ел.

Конкурста 6-8 кешедән торган ике команда катнаша. Командаларга алдан биремнәр тәкъдим ителә.

1. Музыкаль номер әзерләргә (табигать турында җыр)
2. Табигатьне саклау турында сценка уйлап табарга һәм уйнап күрсәтергә.
3. Экологик темага багышланган өч плакат ясарга.

Уенның барышы.

Кошлар тавышы, яки табигать күренешләрен тасвирлаган көй яңгырый. Алып баручы командалар һәм жюри белән таныштыра.

1 нче конкурс: “Минем планетадашларым”

Командаларга ватманга бергәләп “Минем планетадашларым” дигән темага рәсем ясарга кушыла. Биремне үтәү өчен 10-15 минут вакыт бирелә. Рәсемне аңлату өчен командадан бер укучы чакырыла. Жюри рәсемнәрне 6 баллы системада бәяли.

2 нче конкурс: “Парын тап”

Конкурста һәр командадан бер укучы катнаша. Бу уен командалар рәсем ясаган вакытта үткәрелә. Кәгазьдә үсемлекләр язылган, ә уенда катнашучы әлеге үсемлеккә кайсыдыр ягы белән охшаш хайванны әйтергә һәм нинди уртаклык тапканын язып жюрига тапшырырга тиеш.

Кактус- (керпе- энәләре бар)

Кычыткан- (бал корты- чага)

Үги ана яфрагы –(сукыр тычкан- йомшак өслек)

Тигәнәк- (сөлек- ябыша)

Усак- (куян- калтырый)

Дөрес җаваплар өчен 1-2 балл бирелә.

3 нче конкурс: “Җырлыйк әле”

Командалар алдан әзерләнгән концерт номерларын башкаралар. Табигатькә багышланган җырлар җырланыла.

4 нче конкурс: “Бу нәрсә?”

Конкурста һәр командадан ике кеше катнаша. Аларның берсенең аркасына үсемлек яки хайван рәсеме беркетелә. Ул укучы аркасына нәрсә рәсеме берекетелгәнен белү өчен икенчесенә сораулар бирә. Иптәше сорауларга “әйе” яки “юк” дип кенә җавап бирергә тиеш. Максат- рәсемне тиз һәм дөрес итеп белү. Югары бәя- 2 балл.

5 нче конкурс: “Экологик плакат”

Конкурста һәр командадан өч плакат тәкъдим ителә. Командалар үз эшләре турында сөйлиләр. Бәя бирү 6 баллы системада.

6 нчы конкурс: “Табышмак”

Командаларга фантастик хайваннарның рәсемнәре бирелә. Алар әлеге рәсемне ясаганда нинди хайванның кайсы өлеше файдаланылганын әйтергә тиешләр. Иң югары бәя- 3 балл.

Мәсәлән түбәндәге рәсемнәрне ясап тәкъдим итәргә мөмкин:

1. Башы гөберле баканыкы, гәүдәсе баканыкы, койрыгы крокодилныкы , алгы тәпиләре кәлтәнеке, арткы тәпиләре баканыкы.
2. Башы бөркетнеке, муены һәм канатлары аккошныкы, гәүдәсе пингвинныкы, аяклары страусныкы.
3. Башы һәм колаклары куянныкы, тешләре моржныкы, гәүдәсе сарыкныкы, алгы аяклары этнеке, арт аяклары филнеке.

7 нче конкурс: “Экологик театр”

Командалар алдан әзерләнгән экологик темага багышланган сценка күрсәтәләр. Жюри эчтәлеккә, музыкаль бизәлешкә, костюмнарга карап бәя бирә. Югары бәя- 7 балл.

8 нче конкурс: “Поэтик конкурс”

Командалар 5-8 минут эчендәбирелгән рифма буенча табигать турында шигырь чыгарырга тиешләр:

Яфрак- туфрак, гөл- көл, урман- тукран, ялан- балан, тугай- тургай. Югары бәя- 5 балл.

Жюри барлык конкурсларга нәтиҗә чыгара, җиңүчеләр билгеләнә, бүләкләр тапшырыла.